钦定古今图书集成/明伦汇编/官常典/第579卷 > 陶琰
## 钦定古今图书集成/明伦汇编/官常典/第579卷 > 陶琰

按《明外史》本传：“琰字廷信，绛州人。父铨，进士，陕西右
参议。琰举成化十六年乡试第一，明年成进士，授刑
部主事。弘治初，进员外郎，历固原兵备副使。固原，西
陲重镇，琰练士卒，广刍粟，历九年，部内晏如。迁福建
按察使，浙江左布政使。正德初，以右副都御史巡抚
河南，迁刑部右侍郎。陕西游击徐谦讦御史李高厚”
赂刘瑾，欲中高危法。琰往按，据法直高。瑾怒，假他事
下琰诏狱，褫其职，又罚米四百石输边。瑾诛，起左副
都御史，总督漕运，兼巡抚淮、扬诸府。转南京刑部侍
郎。贼刘七等将犯江南，王浩八又入衢州。进琰右都
御史，巡视浙江。至则七等已灭，浩八听抚。会宁、绍濒
海地飓风大作，居民漂没万数。琰出帑金赈救，而大
筑堤于萧山、会稽，凡五万馀丈。乃奏设兵备道，守要
害地，防浩八党出没，遣将击斩其渠魁。遂城开化、常
山、遂安、兰谿，境内以靖。复命总督漕运，七疏乞身归。
世宗嗣位，起故官。凡三督漕，军民习其政，不严而肃。
琰性清俭，饭惟一蔬。每到官及罢去，行李止三竹笥。
寻加户部尚书。嘉靖元年召拜工部尚书。其冬，改南
京兵部，加太子少保。未浃岁，屡引年乞休。加太子太
保，乘传归，有司岁时存问。又九年卒，年八十有四。赠
少保，谥“恭介。”